****

**ประกาศเทศบาลตำบลพอกน้อย**

**เรื่อง มาตรการป้องกันและการขัดแย้งระหว่างผลประโยชน์ส่วนตนกับผลประโยชน์ส่วนรวม**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 เทศบาลตำบลพอกน้อย ได้มีนโยบายด้านการส่งเสริมการบริหารจัดการแบบธรรมาภิบาล โดยมุ่งเน้นการวางรากฐานการพัฒนาให้เติบโตอย่างมีคุณภาพและยั่งยืนในระยะยาว ทั้งในส่วนขององค์กร และขบวนองค์กรชุมชนซึ่งเป็นพื้นฐานสำคัญในการพัฒนาองค์กรและชุมชนให้เกิดความน่าเชื่อถือและได้รับการยอมรับ เทศบาลตำบลพอกน้อย จึงสนับสนุนการบริหารจัดการที่ดีในทุกระดับ ให้มีความโปร่งใส และสามารถตรวจสอบได้ และนายกเทศมนตรีตำบลพอกน้อย ได้มีประกาศเจตจำนงสุจริตในการบริหารงานของเทศบาลตำบลพอกน้อย เมื่อวันที่ 13 เดือนมีนาคม พ.ศ. 2562 เพื่อให้การดำเนินการในเรื่องดังกล่าว เป็นไปอย่างเป็นรูปธรรม ชัดเจน และมีประสิทธิภาพ โดยเฉพาะอย่างยิ่ง เรื่องการป้องกันความขัดแย้งทางผลประโยชน์ หรือผลประโยชน์ทับซ้อน เทศบาลตำบลพอกน้อย จึงเห็นสมควรประกาศมาตรการป้องกันและการขัดแย้งระหว่างผลประโยชน์ส่วนตนกับผลประโยชน์ส่วนรวม ดังนี้

1. ผู้ปฏิบัติงานของเทศบาลตำบลพอกน้อย ต้องมีความเข้าใจความหมายของความขัดแย้ง

ระหว่างผลประโยชน์ส่วนตนกับผลประโยชน์ส่วนรวม หรือผลประโยชน์ทับซ้อน

ความขัดแย้งผลประโยชน์ส่วนตนกับผลประโยชน์ส่วนรวม หรือผลประโยชน์ทับซ้อนหมายถึง การที่เจ้าหน้าที่ของรัฐปฏิบัติหน้าที่โดยคำนึงถึงผลประโยชน์ส่วนตนหรือพวกพ้องเป็นหลัก ซึ่งถือเป็นความผิดเชิงจริยธรรมและเป็นความผิดขั้นแรกที่จะนำไปสู่การทุจริต เทศบาลตำบลพอกน้อย ได้นิยามความขัดแย้งผลประโยชน์ส่วนตนกับผลประโยชน์ส่วนรวม หรือผลประโยชน์ทับซ้อนหมายถึง สถานการณ์หรือการกระทำที่บุคคลไม่ว่าจะเป็นนักการเมือง ข้าราชการ พนักงานบริษัท หรือผู้บริการมีผลประโยชน์ส่วนตัวมากจนมีผลต่อการตัดสินใน หรือการปฏิบัติหน้าที่ในตำแหน่งที่บุคคลนั้นรับผิดชอบอยู่ และส่งผลกระทบต่อผลประโยชน์ส่วนรวม

 2. การจัดการความขัดแย้งผลประโยชน์ส่วนตนกับผลประโยชน์ส่วนรวม หรือผลประโยชน์ทับซ้อนดังนี้

 2.1 ปกป้องผลประโยชน์สาธารณะ การทำเพื่อประโยชน์ของสาธารณะเป็นหน้าที่หลักผู้ปฏิบัติงานของเทศบาลตำบลพอกน้อย ต้องตัดสินใจและให้คำแนะนำภายในกรอบกฎหมายและนโยบาย จะต้องทำงานในขอบเขตหน้าที่ พิจารณาความถูกผิดไปตามข้อเท็จจริง ไม่ให้ผลประโยชน์ส่วนตนมาแทรกแซง รวมถึงความเห็นหรือทัศนคติส่วนบุคคล ปฏิบัติงานต่อทุกคนอย่างเป็นกลาง ไม่มีอคติ ลำเอียงในเรื่องต่างๆ เช่น ศาสนา อาชีพ จุดยืนทางการเมือง เผ่าพันธุ์ วงศ์ตระกูล ฯลฯ ทั้งนี้ ผู้ปฏิบัติงานของเทศบาลตำบลพอกน้อยไม่เพียงต้องปฏิบัติตามกฎหมายเท่านั้น แต่ต้องมีจริยธรรมในการปฏิบัติงานด้วย

-2-

 2.2 สนับสนุนความโปร่งใสและความรับผิด การจัดการผลประโยชน์ทับซ้อน ต้องอาศัย

กระบวนการแสวงหาที่เปิดเผยและมีการจัดการที่โปร่งใส โดยเปิดโอกาสให้มีการตรวจสอบและมีความพร้อมรับผิด เช่น โยกย้ายผู้ปฏิบัติงานของเทศบาลตำบลพอกน้อย จากตำแหน่งที่เกี่ยวข้องกับผลประโยชน์ทับซ้อน การเปิดเผยผลประโยชน์ส่วนตนหรือความสัมพันธ์ที่อาจมีผลต่อการปฏิบัติหน้าที่ ถือเป็นขั้นตอนแรกของการจัดการผลประโยชน์ทับซ้อน การใช้กระบวนการอย่างเปิดเผยทั่วหน้า อันจะทำให้ผู้ปฏิบัติงานของเทศบาลตำบลพอกน้อย ให้ความร่วมมือและสร้างความเชื่อมั่นแก่ประชาชน ผู้รับบริการ และผู้มีส่วนได้เสีย

 2.3 ส่งเสริมความรับผิดชอบส่วนบุคคลและปฏิบัติตนเป็นแบบอย่าง การแก้ปัญหาหรือจัดการผลประโยชน์ทับซ้อน ซึ่งจะสะท้อนถึงความยึดหลักคุณธรรมแลความเป็นมืออาชีพของผู้ปฏิบัติงานของเทศบาลตำบลพอกน้อย และองค์กร การจัดการต้องอาศัยข้อมูลนำเข้าจากทุกระดับในองค์กร ฝ่ายบริหารต้องรับผิดชอบเรื่องการสร้างระบบและนโยบาย รวมถึงผู้ปฏิบัติงานของเทศบาลตำบลพอกน้อย ต้องมีความรับผิดชอบโดยการระบุผลประโยชน์ทับซ้อนที่ตนมี จัดการกับเรื่องส่วนตนเพื่อหลีกเลี่ยงผลประโยชน์ทับซ้อนมากที่สุดเท่าที่จะสามารถกระทำได้และผู้บริหารต้องปฏิบัติตนเป็นแบบอย่างด้วย

 2.4 สร้างวัฒธรรมองค์กร ผู้บริหารต้องสร้างสภาพแวดล้อมเชิงนโยบายที่ช่วยสนับสนุนการตัดสินใจเมื่อมีประเด็นผลประโยชน์ทับซ้อนที่เกิดขึ้น และการสร้างวัฒธรรมแห่งความซื่อตรงต่อหน้าที่ ตามวิธีการ ดังนี้

 - ให้ข้อแนะนำและการฝึกอบรมผู้ปฏิบัติงานของเทศบาลตำบลพอกน้อย เพื่อส่งเสริมความเข้าใจเกี่ยวกับกฎเกณฑ์และการปฏิบัติ รวมถึงการใช้กฎเกณฑ์ที่มีในสภาพแวดล้อมการทำงาน

 - ส่งเสริมให้มีการสื่อสารอย่างเปิดเผยและมีการเสวนาแลกเปลี่ยนเพื่อให้ผู้ปฏิบัติงานของเทศบาลตำบลพอกน้อย สบายใจในการเปิดเผยและหารือเกี่ยวกับผลประโยชน์ทับซ้อนในที่ทำงาน

 - ป้องกันไม่ให้ข้อมูลเกี่ยวกับผลประโยชน์ทับซ้อนที่ผู้ปฏิบัติงานของเทศบาลตำบลพอกน้อย เปิดเผย เพื่อมิให้มีผู้นำไปใช้ในทางที่ผิด

 - ให้ผู้ปฏิบัติงานของเทศบาลตำบลพอกน้อย มีส่วนร่วมในการพัฒนาปรับปรุงนโยบายและกระบวนการจัดการผลประโยชน์ทับซ้อน เพื่อให้รู้สึกเป็นเจ้าของและปฏิบัติตาม

 3. ข้อไม่พึงปฏิบัติของผู้ปฏิบัติงานของเทศบาลตำบลพอกน้อย

 3.1 ผู้ปฏิบัติงานของเทศบาลตำบลพอกน้อย ไมพึงรับสิ่งตอบแทนที่เป็นเงินและไม่ใช่ตัวเงินที่มูลค่าสูงเกินความเหมาะสมและได้มาโดยมิชอบ

 3.2 ผู้ปฏิบัติงานของเทศบาลตำบลพอกน้อย ไม่พึงตัดสินใจในหน้าที่การทำงาน โดยมีเรื่องของการเงินและการเมืองเข้ามาเกี่ยวข้อง เช่น การลงคะแนนเสียงของผู้ปฏิบัติงานเพื่อออกกฎหมายหรือการกระทำอื่นใดที่ส่งผลกระทบต่อส่วนรวม

 3.3 ผู้ปฏิบัติงานของเทศบาลตำบลพอกน้อย ไม่พึงทำงานในภาคธุรกิจที่เกี่ยวข้องกับการดำเนินงานหรือการจัดซื้อจัดจ้างของเทศบาลตำบลพอกน้อย หลังจากพ้นจากตำแหน่งหน้าที่ไปแล้ว เพื่อเป็นการป้องกันมิให้ผู้นั้นนำข้อมูลภายในของเทศบาลตำบลพอกน้อย ที่ตนทราบ ไปใช้ประโยชน์หลังจากพ้นตำแหน่ง และป้องกันการใช้สิทธิพิเศษในการติดต่อกับเทศบาลตำบลพอกน้อย ในฐานะที่เคยปฏิบัติงานในเทศบาลตำบลพอกน้อย มาก่อน

-3-

 4. แนวทางการป้องกันและแก้ไขปัญหาผลประโยชน์ทับซ้อน

 การดำเนินการเพื่อป้องกันความขัดแย้งทางผลประโยชน์ หรือผลประโยชน์ทับซ้อน ในองค์กร โดยส่งเสริมให้ผู้ปฏิบัติงานของเทศบาลตำบลพอกน้อย มีความเข้าใจเกี่ยวกับการกระทำที่เป็นผลประโยชน์ทับซ้อน สามารถแยกแยะผลส่วนตนและผลประโยชน์ส่วนรวมได้ รวมถึงผู้ปฏิบัติงาน ไม่มีพฤติกรรมที่เข้าข่ายการมีผลประโยชน์ทับซ้อน

 4.1 การกำหนดคุณสมบัติที่พึงประสงค์หรือคุณสมบัติต้องห้าม (Qualification and disqualification from office) เป็นเครื่องมือที่ใช้ในการป้องกันเบื้องต้นมิให้มีโอกาสเกิดปัญหาความขัดแย้งของผลประโยชน์ส่วนตัวกับผลประโยชน์ส่วนรวม

 4.2 การเปิดเผยข้อมูลเกี่ยวกับทรัพย์สิน หนี้สิน และธุรกิจของครอบครัวให้สาธารณะทราบ (Disclosure of personal interests) เช่น ในกรณีทีมีข้อขัดแย้งหรือมีเรื่องร้องเรียนเกิดขึ้น ผู้ปฏิบัติงานเทศบาลตำบลพอกน้อยยินยอมที่จะให้มีการตรวจสอบทรัพย์สิน การเข้าเป็นหุ้นส่วนหรือมีธุรกิจส่วนตัวว่ามีอะไรบ้าง

 4.3 การกำหนดข้อพึงปฏิบัติทางจริยธรรม (Code of conduct) เป็นการสร้างกรอบเพื่อแสดงถึงสิ่งที่ควรและไม่ควรยึดถือเป็นหลักในการทำงาน ถ้าไม่ปฏิบัติตามถือว่ามีความผิด เนื่องจากสามารถบ่อนทำลายความเชื่อมั่นที่สังคมจะมีต่อผู้ปฏิบัติงานของเทศบาลตำบลพอกน้อย และสามารถเป็นบ่อเกิดแห่งความเสื่อมศรัทธาที่ประชาชนจะมีต่อองค์กร

 4.4 การกำหนดเกี่ยวกับการทำงานหลังจากพ้นตำแหน่งในหน้าที่ (Post-office employment restriction) เป็นข้อกำหนดที่มีวัตถุประสงค์เพื่อป้องกันมิให้ผู้ที่ดำรงตำแหน่งในเทศบาลตำบลพอกน้อย นำข้อมูลลับ (Confidential information) ภายในหน่วยงานที่ทราบไปใช้ประโยชน์หลังจากการออกจากตำแหน่งดังกล่าวแล้ว

 จึงประกาศให้ทราบโดยทั่วกัน

 ประกาศ ณ วันที่ 29 เดือนพฤษภาคม พ.ศ. 2562



(นายประจักษ์ ทองวงษา)

นายกเทศมนตรีตำบลพอกน้อย